
Fylkesmannen i Sør-Trøndelag

Oppdal kommune

7340 OPPDAL

Sunndal kommune

Romsdalsveien 2

6600 Sunndalsøra

Fellingstillatelse på bjørn.

Viser til telefonhenvendelse fra Oppdal kommune 07.06.04 med søknad om forlengelse av fellingstillatelse gitt 01.06.04 av Direktoratet for naturforvaltning for  jakt på bjørn som gjør skade på sau,  og videre til kontakt med Sunndal kommune samme dag.  Denne fellingstilltelsen gis etter samråd med Møre og Romsdal fylke. 

Vi viser videre til tidligere søknad fra Sunndal kommune på vegne av Sunndal og Oppdal kommuner datert 19.05.04, der det søkes om fellingstillatelse på 1 bjørn i disse to kommuner.
Bakgrunn

Det bes om forlengelse av fellingstillatelsen gitt av Direktoratet for naturforvaltning (DN) 01.06.04, og som opphørte 06.06.04 kl 1200. 

Bakgrunnen for henvendelsen fra Oppdal kommune er at det fortsatt er pågående skader i området  hvor skadene var registrert forut for fellingstillatelsen gitt av DN.  Ved slutten av forrige uke var det funnet 4 nye kadaver( 2 stk kadaver ved Lønnseth derav 1 dokumentert tatt av bjørn og 1 antatt tatt av bjørn, videre at det er registrert 2 kadaver ved Gjøra dokumentert tatt av bjørn).

Bakgrunnen for søknaden av 19.05.04 var dokumenterte tap forårsaket av bjørn på sau i Oppdal og

Sunndal kommuner i midten av mai måned. Det ble den 13.05.04 dokumentert skader forårsaket av bjørn på 8 værer på et inngjerdet beite i Oppdal kommune. I tillegg ble det registrert skade antatt forårsaket av bjørn på 2 søyer i Sunndal kommune den 16.05.04. 

Direktoratet avslo søknaden om fellingstillatelse på bjørn den 25.05.04. Til grunn for direktoratets avslag lå først og fremst det faktum at det på det aktuelle tidspunktet ikke forelå noen akutt skadesituasjon. 
Det ble den 31.05.04 dokumentert skader forårsaket av bjørn på 3 søyer på et inngjerdet beite i Oppdal kommune. En søye ble funnet drept, de to andre var skadet og en av disse måtte avlives grunnet alvorlige skader. Området er det samme som det området der det ble dokumentert skader forårsaket av bjørn på 8 værer den 13.05.04.   

Generelt:

I henhold til forskriftens § 3 skal en avgjørelse om felling bygge på en helhetsvurdering av skadenes betydning i forhold til behovet for vern av rovvilt, sett i henhold til prinsippet om differensiert forvaltning. Av forskriftens formålsbestemmelse følger også at felling bare kan iverksettes dersom det ikke foreligger noen annen tilfredsstillende løsning. Fylkesmannen har vurdert skadenes omfang og utvikling opp mot bestandssituasjonen for bjørn, muligheten til å ta ut det skadevoldende individet og mulighetene for å gjennomføre andre forebyggende tiltak. Med bakgrunn i nye dokumenterte bjørneskader i området, finner fylkesmannen grunnlag for å iverksette fellingstillatelse i området. Det er lagt særlig vekt på potensialet for videre skader i området. 

Det aktuelle området ligger utenfor kjerneområdet for bjørn i Sør-Norge. Dette innebærer blant annet

at terskelen for at skadefellingstillatelse kan gis vil være lavere enn innenfor kjerneområdet. 

Fylkesmannen viser for øvrig til de vurderinger som er gjort i brev av 03.06.04 der fylkesmennene i Nord-Trøndelag, Sør-Trøndelag og Møre og Romsdal er gitt betinget fellingstillatelse for 2 bjørner i 2004-2005. Og de vurderinger som ligger bak den fellingstillatelsen Direktoratet gav 01.06.04.

Vedtak:

Ut fra vurderingene ovenfor, og med hjemmel i betinget fellingstillatelse på jerv, bjørn og ulv 2004/2005 gitt av Direktoratet for naturforvaltning i brev av 03.06.04 til fylkesmennene. Fatter fylkesmannen i Sør-Trøndelag etter samråd med Møre og Romsdal fylke vedtak om felling av en bjørn innenfor nærmere avgrenset område. 

Følgende vilkår er knyttet til iverksettelse av fellingstillatelsen:

1.  Fellingstillatelsen omfatter en bjørn og fellingsområdet omfatter sørvestre deler av Oppdal kommune avgrenset av RV 70 i nord og E6 i øst, Sæterfjellet i sør, Fremste Aamotshytten, Ydste Aamotshytten, Snøfjellkollen (mellom Oppdal og Sunndal), og i Sunndal kommune videre til Lågtangen, Blåhø; Sæterhaugen, til Musgjerd og tilbake langs RV 70. Fellingsområdet bør om mulig begrenses til det (de) aktuelle skadeområde(ne), og målrettes mot det aktuelle individet. Verneformålet eller reglene som gjelder vernede områder kan medføre at slike områder må unntas fra fellingstillatelsen. Kommunen må avklare dette på forhånd og evt. innskrenke fellingsområdet ytterligere. 
2.  Fellingstillatelsen gjelder for tidsrommet mandag 07.06.2004 kl. 1400 til mandag 14.06.2004 kl. 08.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunen som kan delta i fellingsforsøket. I og med at tillatelsen omfatter jakt i to kommuner er det viktig at fellingsforsøket samordnes av jaktlederne for å sikre at uttaket rettes mot det skadegjørende individet.Ved iverksetting av fellingstillatelsen skal det utarbeides en liste hvor navn og fødselsdato på alle deltakere i fellingslaget fremgår. Det skal og gå klart frem hvem som er jaktleder, og på hvilke telefonnummre denne kan kontaktes. Deltakere i fellingslaget skal kunne fremvise denne listen som dokumentasjon på deltakelse, og listen skal også oversendes til direktoratet, fylkesmannen eller politimyndighet ved forespørsel. Alle deltakere i fellingslag skal være kjent med dette brevets innhold og eventuelt ytterligere begrensninger/vilkår gitt av direktoratet/fylkesmannen/kommunen, samt de generelle gjeldende bestemmelser i viltloven og forvaltningsforskriften. Dersom kommunen ønsker det, kan det bes om bistand fra Statens naturoppsyn (SNO) i fellingsforsøket. 

4.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

5.  Med hensyn til bruk av løs hund under forsøk på felling, må kommunen evt. gi dispensasjon fra båndtvangsreglene i hundeloven av 4. juli 2003 nr. 74.

6.  Fellingsforsøk og felling i henhold til denne tillatelsen kan skje uten hensyn til grunneierretten, jf. viltloven § 35. 

7.  Bjørn som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. 

8.  Felling skal omgående meldes til fylkesmannen. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette.

9.  Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

10.  Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt. 

11.  Fylkesmannen i Sør-Trøndelag kan til enhver tid trekke tilbake fellingstillatelsen. 

Midler til administrasjon og organisering av jegerkorps ved førstegangs iverksetting av fellingstillatelser på jerv, bjørn og ulv kan belastes bevilgningen til forebyggende tiltak. Det gis ikke anledning til å benytte bevilgningen til lønn av lokalt organiserte jegere i forbindelse med iverksetting av fellingstillatelser. Dette er i tråd med Stortingets behandling av rovviltmeldingen fra 1997. Det gis heller ikke mulighet for å kompensere for evt. tapt arbeidsfortjeneste, leie av avløserhjelp, barnevakt eller lignende. Bevilgningen kan benyttes til evt. fellingsvederlag der fylkesmannen finner dette formålstjenlig. Kostnader til administrasjon/organisering og evt. fellingsvederlag bør ikke overstige kr 15.000,- for den enkelte fellingstillatelse. Videre avklaringer vedrørende dette tas opp med Fylkesmannen i Sør-Trøndelag/Møre og Romsdal fylke.. 

Vedtaket kan påklages til Direktoratet for naturforvaltning innen 3 uker, jf. forvaltningsloven §§ 28 og 29. En eventuell klage skal stiles til Direktoratet for naturforvaltning og fremsettes for fylkesmannen, jf. forvaltningsloven § 32.

Med hilsen

Kåre Gjønnes

Stein-Arne Andreassen

Fylkesmann
    miljøverndirektør

